**Lukáš 2, 1 - 14**

*V tých dňoch cisár Augustus vydal príkaz vykonať súpis ľudu na celom svete[[1]](#footnote-1). Tento prvý súpis sa konal, keď v Sýrii vládol Kyrenios. A všetci sa šli dať zapísať — každý do svojho mesta. Vybral sa aj Jozef z galilejského mesta Nazareta do Judska, do Dávidovho mesta Betlehema, lebo pochádzal z domu a rodu Dávida, aby sa zapísal so svojou snúbenicou Máriou, ktorá bola v požehnanom stave. Kým sa tam zdržiavali, nadišiel čas jej pôrodu. A porodila svojho prvorodeného syna. Zavinula ho do plienok a uložila do jasieľ [[2]](#footnote-2), lebo v útulku pre nich nebolo miesta.**V tom kraji boli pastieri, ktorí v noci bdeli na poli a strážili svoje stádo. Zastal pri nich Pánov anjel a ožiarila ich Pánova sláva. Zmocnil sa ich veľký strach. Ale anjel im povedal: „Nebojte sa! Zvestujem vám veľkú radosť, ktorá bude radosťou pre všetkých ľudí, lebo v Dávidovom meste sa vám dnes narodil Spasiteľ, Kristus Pán. Toto vám bude znamením: Nájdete dieťatko zavinuté do plienok a uložené v jasliach.“ Odrazu sa s anjelom zjavilo množstvo nebeských zástupov, ktoré chválili Boha a volali: „Sláva Bohu na výsostiach a na zemi pokoj ľuďom, ktorých on miluje.“*

## Advent: Tajomstvo pokory Božieho Syna

1. Advent je príprava na slávnosť Kristovho narodenia. Sv. Marek toto tajomstvo nespomína, sv. Ján ho popisuje vysokým teologickým štýlom. Sv. Matúš a Lukáš nám o tomto tajomstve rozprávajú s mnohými, aj keď v niečom veľmi odlišnými, podrobnosťami.

2. Naša adventná príprava sa bude inšpirovať textom sv. Lukáša, ktorý otvára postavou vtedajšieho cisára, ktorý predstavoval pána celého vtedy obývaného sveta. Podľa Lukáša to bol práve jeho príkaz o súpise obyvateľstva, ktorý prinútil Jozefa a Máriu prejsť do Betlehema. Súpis ľudí je jedna z foriem prejavu vlády nad ľuďmi. Starý zákon spomína, že súpis ľudí bol veľkým previnením Dávida, za ktorý bol potrestaný (1Kro 21, 1-8). Počas sčítania sa ľudia stávajú bezvýznamnými číslami, sú nútení presúvať sa. A práve pomocou tohto prejavu moci sa napĺňa Božia predpoveď, že Mesiáš sa narodí v Betleheme. Ako jeden z miliónov spočítaných, ktorí sú považovaní za poddaných. Tento prvý aspekt príchodu Božieho Syna medzi nás nám môže dať silu, aby sme sa necítili stratení uprostred moci a davu. Aj keď sa stávame stále menšou kvapkou v mori neveriaceho sveta, to neznamená, že Božia moc je slabšia ako moc tohto sveta. Svet môže robiť, čo chce, Boh vie použiť jeho plány pre svoje plány. Sú to však plány pre pokorných, chudobných a veriacich.

3. Keď Lukáš píše tieto riadky, je si určite vedomý dejinnej prevratnosti udalosti narodenia. Opisuje ju však neobyčajne striedmo *... nadišiel čas jej pôrodu. A porodila svojho prvorodeného syna. Zavinula ho do plienok a uložila do jasieľ.* Nič slávnostné, nič magické, jediné, čo nás môže očariť je tá jednoduchosť. Zvesť evanjelia nebola napísaná, aby presviedčala, ubezpečovala, vysvetľovala. Už bolo povedané, ako sa Syn Boží počal v živote panny, teraz sa narodil. Viac ako na samotné narodenie, ktoré zostáva nepreniknuteľným tajomstvom, sa Lukáš zameriava na okolnosti, ktoré ho sprevádzajú. V útulku pre nich nebolo miesta - touto zmienkou evanjelista vysvetľuje uloženie dieťaťa do jasieľ, ktoré normálne slúžia na predkladanie pokrmu zvieratám. Z toho vyplýva, že boli niekde v priestoroch určených pre zvieratá, ponížení a vylúčení z priestorov pre ľudí. Akoby to symbolizovalo príchod mesiáša pre tých, čo žijú pod ľudskou dôstojnosťou, im, posledným a chudobným sa dá za pokrm. Ovinutie plienok sa veľmi skoro stalo symbolom plachiet, ktoré ovinuli Ježišove mŕtve telo po smrti na kríži.

4. ***Dieťatko zavinuté do plienok a uložené v jasliach*** podľa anjelových slov ***je znamením***. Zaiste takých detí mohlo byť veľa, treba však hľadať tajomstvo tohto znamenia. Potrebujeme objaviť, že Boží Syn prišiel, aby sa za nás obetoval a aby sa nám dal za pokrm. A pokorní to objavujú. A tešia sa. „Je to prvá etapa jeho poníženia*: On, hoci mal Božiu podobu, svoju rovnosť s Bohom nepovažoval za korisť, ale zriekol sa jej, keď vzal na seba podobu služobníka a stal sa podobný ľuďom a podľa vonkajšieho zjavu bol pokladaný za človeka* (Flp 2,6-8) ([John Piper](https://www.coramdeo.it/articoli/significato-della-mangiatoia/))“

5. ***Dnes*** *sa vám narodil Spasiteľ, Kristus Pán.* [Benedikt XVI](https://www.minv.sk/?informacie_katolicka_sluzba&sprava=predvianocny-prihovor-benedikta-xvi). takto medituje nad tým, čo Vianoce znamenajú **dnes**, pre nás: *Keď liturgia hovorí, že Ježiš sa rodí „dnes“, nepoužíva len nejakú frázu, ale zdôrazňuje, že jeho Narodenie sa dotýka celých dejín. Aj dnes pre nás zostáva skutočnosťou, ku ktorej nás privádza liturgia. Nás veriacich Vianočné slávenie utvrdzuje v istote, že Boh je medzi nami skutočne – svojím Telom – prítomný; nie je nám vzdialený: aj keď je s Otcom, zostáva nám nablízku. Boh sa v Betlehemskom dieťati skutočne priblížil človeku; on sám sa stal človekom, a my sa s ním môžeme stretnúť aj dnes: je to deň, ktorý nikdy nekončí. ... Vianoce sú tiež udalosťou, ktorej účinok sa vzťahuje na každého z nás. Pápež Lev Veľký, v snahe vysvetliť hlboký zmysel Vianočných sviatkov, povzbudzoval veriacich týmito slovami: „Tešme sa v Pánovi, moji drahí, a otvorme svoje srdcia pre čistú radosť, pretože vyklíčil deň, ktorý nám prináša novú spásu, zavŕšenie dávnej prípravy, večnú radosť. A naozaj, v každoročnom cykle sa nám obnovuje najväčšie tajomstvo našej spásy, ktoré bolo prisľúbené na začiatku časov, zavŕšené bude na ich konci a potrvá na večné veky” (Sermo 22, In Nativitate Domini, 2,1: PL 54,193). Ten istý Lev Veľký v ďalšej zo svojich Vianočných kázní hovorí: „Dnes sa pôvodca sveta narodil z lona panny: ten, čo urobil všetky veci, stal sa dieťaťom ženy, ktorú on sám stvoril. Dnes sa Božie Slovo zjavilo v tele a to, čo doteraz pre ľudské oko zostávalo skryté, stalo sa jasným a očividným. Dnes pastieri pochopili z anjelových slov, že sa Narodil Spasiteľ – prišiel na svet v našej podobe – s telom i dušou“ (Sermo 26, In Nativitate Domini, 6,1: PL 54,213). ... Prajem vám všetkým i vašim rodinám, aby ste prežili opravdivo kresťanské Vianoce, aby aj Vianočné priania, ktoré si budete vymieňať, boli vyjadrením skutočnej radosti z poznania toho, že Boh je nám nablízku a chce s nami kráčať po ceste života.*

6. A ako sprítomňoval tajomstvo Vianoc don Bosco svojím chlapcom? Započúvajme sa do jedného príhovoru, ktorý im povedal večer pred začiatkom vianočnej novény: *Zajtra sa začína vianočná novéna, aby sme sa pripravili na Vianoce. V týchto dňoch vám odporúčam dve veci.  Pamätajte často na dieťa Ježiša, na lásku, ktorú k vám má, a na dôkazy, ktoré vám o svojej láske dal, až do tej miery, že za vás zomrel. Ráno, keď zaznie zvonček a vy budete vstávať do zimy, spomeňte si na Dieťa Ježiša, ktoré sa triaslo od zimy na slame. Počas dňa sa snažte vzorne si urobiť úlohy, dobre robiť prácu, byť pozorní na vyučovaní v škole, z lásky k Ježišovi. Nezabúdajte, že Ježiš vzrastal v múdrosti, veku a milosti u Boha a ľudí. A predovšetkým, z lásky k Ježišovi, dajte si pozor, aby ste neupadli do akejkoľvek chyby, ktorá by ho mohla zarmútiť. Robte to, čo robili betlehemskí pastieri: choďte ho často navštevovať. Často závidíme pastierom, že mohli prísť do jaskyne v Betleheme, že ho mohli vidieť hneď po narodení, pobozkať mu ruku, ponúknuť mu svoje dary. Ó, akí šťastní boli tí pastieri, hovoríme! A predsa nemáme čo závidieť, pretože ich osud je aj náš. Sám Ježiš, ktorého navštívili pastieri v jeho jaskyni, je tu vo svätostánku. Jediný rozdiel je v tom, že pastieri ho videli očami tela, my ho vidíme len vierou a nie je nič väčšie, čo by sme ho mohli urobiť, než ho často navštevovať. A ako ho ísť navštíviť? V prvom rade častým prijímaním. Ďalším spôsobom je ísť niekedy cez deň do kostola, aj keď len na minútu*."

* *Boh mal plán so svojím Synom ... aby sa narodil v chudobe a on to prijal. Ako ja prijímam Božie plány, keď sa javia chudobné, biedne a stratené ... v obrovskom svete. Verím v Otcov plán?*
* *Ježiš sa nám dáva za pokrm? Nájdem si čas na jeho prijatie? Akú kvalitu má moje sv. prijímanie?*
* *Čo urobím osobne alebo v mojej rodine, aby darčeky a všelijaké starosti a prípravy nezatienili veľký Boží Dar?*
* *Čoho sa zrieknem a čo ochotnejšie prijmem počas adventu s myšlienkou na Ježiša ležiaceho v chladnej betlehemskej jaskyni?*
* *Nájdem si počas adventu čas na častejšiu návštevu sviatosti oltárnej?*

1. Lukáš evanjelista opisuje Ježišovo narodenie v celosvetovom kontexte. [↑](#footnote-ref-1)
2. Narodenie je spomenuté bez akejkoľvek zvláštnosti alebo podrobnosti. Zavinutie do plienok a uloženie do jasieľ je znakom jednoduchosti a chudoby, Boží Syn je dieťa ako všetky chudobné deti na svete [↑](#footnote-ref-2)